《天马》
宋代·鲍輗

天马抱奇相，紧骨瞳方明。
出入百万中，有如一鸟轻。
宇宙莽超百，风云惨经营。
独倚雄杰态，萧萧随北征。
朝饮南海头，夕秣乃幽并。
失主坐黯淡，别群奋长鸣。
岂无轻侠儿，金羁悬朱缨。
但感束帛义，不忍负死生。
低头为君老，暗暗万里情。

作者简介：宋处州人，字以行。性嗜酒，教授得钱，悉送酒家。遇客，尽饮乃去。晚益傲诞，衲衣髽结，游青城不返。